ปี 2561 ฝันร้ายหุ้น “IPO”
เปิดโผหุ้น IPO ไตรมาสแรกปี 2561 ถือว่าเป็น "ฝันร้ายหุ้น IPO" หลังสร้างผลตอบแทนต่ำกว่า 14% 
30 มี.ค. 2561

หากพูดถึงบริษัทหลักทรัพย์จดทะเบียนเข้าใหม่หรือ “หุ้น IPO” เชื่อว่านักลงทุนคงต้องนึกถึงผลตอบแทนหรือรีเทิร์นที่สูงมากกว่าหลักทรัพย์ที่จดทะเบียนในตลาดหลักทรัพย์อยู่แล้ว เนื่องจากการเข้าซื้อขายในวันแรกนั้น จะไม่มีการกำหนดเพดานราคาสูงสุดต่ำสุด (Ceiling/Floor) ส่งผลให้ราคาหุ้นปรับตัวขึ้นได้สูงกว่าหุ้นปกติที่มีเพดาน Ceiling อยู่ที่ 30% และราคา Floor อยู่ที่ 30%
อย่างไรก็ตาม ไตรมาส 1 ของปี 2561 ผลตอบแทนจากหุ้น IPO กลับไม่เป็นไปอย่างสวยงามแบบที่นักลงทุนวาดฝันเอาไว้ โดยช่วงดังกล่าวมีหุ้นเข้าจดทะเบียนกับตลาดหลักทรัพย์แห่งประเทศไทยทั้งหมด 3 บจ. ซึ่งราคาปิดวันแรกปรับตัวขึ้นจากราคา IPO ได้สูงสุดเพียง 13.54% จากปกติจะปรับตัวขึ้น 40% ขึ้นไป
“ข่าวหุ้นธุรกิจออนไลน์” จึงได้ทำการรวบรวมข้อมูลหุ้น IPO ที่เข้าจดทะเบียนภายในไตรมาส 1/2561 นำมาเปรียบเทียบกับไตรมาส 1 ของปี 2560 และปี 2559 ให้นักลงทุนเห็นภายว่าปี 2561 นี้ ถือเป็น “ฝันดี” หรือ “ฝันร้าย” สำหรับผู้ประกอบการ
ตารางเปรียบเทียบหุ้น IPO ในปี 2559-2561



จากตารางดังกล่าวจะเห็นได้ว่า ในไตรมาสแรกของปี 2561 มีบริษัทเข้าจดทะเบียนเพียง 3 บริษัท ได้แก่
อับดับที่ 1 บริษัท เอเชีย ไบโอแมส จำกัด (มหาชน) หรือ ABM ผู้ประกอบธุรกิจจัดหาและจัดจำหน่ายผลิตภัณฑ์เชื้อเพลิงชีวมวล ให้กับผู้ที่มีความต้องการใช้เชื้อเพลิงชีวมวล ทั้งผู้ที่มีความต้องการใช้เชื้อเพลิงชีวมวลเป็นเชื้อเพลิงในกระบวนการผลิต ได้แก่ กลุ่มโรงงานอุตสาหกรรม และกลุ่มโรงไฟฟ้า และผู้ที่นำเชื้อเพลิงชีวมวลไปใช้ประโยชน์ด้านอื่นๆ เช่น กลุ่มผู้แปรรูปชีวมวล กลุ่มผู้ผลิตผลิตภัณฑ์ไม้ และกลุ่มที่นำเชื้อเพลิงชีวมวลไปจัดจำหน่ายต่อ
โดยเปิดตลาดวันแรกราคาหุ้นขึ้นไปถึงจุดสูงสุดที่ 2.54 บาท ปรับตัวขึ้น 0.74 บาท หรือ 41.11% จากราคา IPO ที่ 1.80 บาท อย่างไรก็ตามราคาหุ้นปิดตลาดที่ 2.04 บาท ปรับตัวขึ้นเหนือราคา IPO ได้เพียง 13.33%
ขณะที่ราคาหุ้นปัจจุบัน ณ วันที่ 29 มี.ค.2561 อยู่ที่ระดับ 1.42 บาท ต่ำกว่าราคา IPO 0.38%
 
อับดับที่ 2 บริษัท เคมีแมน จำกัด (มหาชน) หรือ CMAN ผู้ประกอบธุรกิจผลิตปูนไลม์และผลิตภัณฑ์เคมีต่อเนื่อง สำหรับใช้เป็นวัตถุดิบหรือส่วนประกอบในกระบวนการผลิตของอุตสาหกรรมต่างๆ โดยจำหน่ายภายใต้เครื่องหมายการค้า “CHEMEMAN”
โดยราคาหุ้นในการซื้อขายวันแรกขึ้นไปทำจุดสูงสุดที่ระดับ 5.10 บาท ปรับตัวขึ้น 1.26บาท หรือ 32% จากราคา IPO ที่ 3.84 บาท อย่างไรก็ตามราคาหุ้นปิดตลาดที่ 4.36 บาท ปรับตัวขึ้นเหนือราคา IPO ได้เพียง 13.54%
ขณะที่ราคาหุ้นปัจจุบัน ณ วันที่ 29 มี.ค.2561 อยู่ที่ระดับ 4.54 บาท สูงกว่าราคา IPO 18.23%
 
อับดับที่ 3 บริษัท ชโย กรุ๊ป จำกัด (มหาชน) หรือ CHAYO ผู้ให้บริการติดตามและทวงถามหนี้ และการบริหารสินทรัพย์ด้อยคุณภาพ
โดยราคาหุ้นในการซื้อขายวันแรกขึ้นไปทำจุดสูงสุดที่ระดับ 3.48 บาท ปรับตัวขึ้น 0.60บาท หรือ 20% จากราคา IPO ที่ 2.88 บาท อย่างไรก็ตามราคาหุ้นปิดตลาดที่ 2.88 บาท เท่าราคา IPO
ขณะที่ราคาหุ้นปัจจุบัน ณ วันที่ 29 มี.ค.2561 อยู่ที่ระดับ 3.16 บาท สูงกว่าราคา IPO 9.72%
ทั้งนี้จะเห็นได้ว่า ไตรมาส 1 ของปี 2561 หุ้น IPO ไม่ได้สร้างผลตอบแทนให้เป็นที่น่าพอใจสำหรับนักลงทุนและผู้ประกอบการเท่าไหร่นัก เป็นที่น่าจับตาว่าภายในไตรมาส 2 จะมีบริษัทจดทะเบียนเข้าซื้อขายครั้งแรกในตลาดมากขึ้นหรือไม่ และจะกลับมาซื้อขายอย่างคึกคัก สร้างผลตอบแทนให้นักลงทุนได้มากอย่างที่เคยเป็นมาหรือไม่?
 
 